Het ich tvgende niht so vil von ir vernomen
Het ich tvgende niht so vil von ir vernomen·
vnd ir schoͤne niht so vil gesehen·
wie were si mir danne also ze herzen komen·
ich mv̊s iemer dem geliche spehen·
als der mâne tv̊t den sinen schin· von des fvnnen schin enpfat·
als kvmt mir dike·
ir wol liehten ǒgen blike·
in dc herze min· da si vor mir gat·

IR wol liehten ǒgen in dc herze min·
so kvmt mir dú not dc ich mv̊s klage·
solde aber ieman an im selben schuldig sin·
so het ich mich selben selbe erslagen·
do ichs in min herze nam· vnd ich si vil gerne sach·
noch gerner danne ich solde·
vnd ich des niht miden wolde·
in hohte ir lop swa mans vor mir sprach·

Mime kinde wil ich erben dise nôt·
vnd dú klagenden leit· dú ich han von ir·
wenent si danne ledic sin ob ich bin tot·
ich   lâsse einen trost noh hinder mir·
dc noch schoͤne werde min svn dc er wunder an ir bege·
also dc er mich reche
vnd ir herze gar zerbreche·
so sin so rehte schonen se·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse